Mu kiwandiiko kye yawadde abakulira Poliisi ez’enjawulo, Ochola, yasabye omuntu yenna awulira ng’obulamu bwe bwetaaga abakuumi abafune okuva mu bitongole eby’obwannannyini.
Abagagga okuli John Bosco Muwonge, John Sebalamu, Drake Lubega, Ephraim Ntaganda, Hamis Kiggundu n’abalala, baamaze dda okwekubira enduulu eri omukulu wa Poliisi nga baagala babaddize abaserikale.
Ensonda mu Poliisi zaategeezezza nti, waliwo abagagga Kayihura be yali yawa abaserikale olw’enkolagana gye baalina naye ng’omuntu kyokka nga mu mateeka, omuntu aweereddwa abaserikale ba Poliisi okumukuuma eteekeddwa okusasula omusolo eri gavumenti buli mwezi, ekibadde kitakolebwa.
Bino we bijjidde ng’abantu bali mu kutya olw’ettemu erikolebwa ku bantu ab’amannya mu ggwanga, era ng’eyaakasemba okutemulwa ye ASP Muhammad Kirumira, eyali aduumira Poliisi mu disitulikiti y’e Buyende.
POLIISI EYOGEDDE
Omwogezi wa Poliisi, SSP Emilian Kayima yakakasizza nti olukiiko lwa Poliisi olw’oku ntikko lwatuula ne lusalawo okuyimiriza abaserikale ababadde bakuuma abantu bano naddala abo ababadde babeera mu maka gaabwe.
“Tulina abaserikale batono nga bwe tusalawo okuwa buli muntu abaserikale kitubeerera kizibu okumatiza bannayuganda bonna kwe kusalawo essira okulissa ku bukuumi obw’awamu mu byalo abantu gye bakolera, gye basula, oba mu nguudo gye bayitira,” Kayima bwe yayongeddeko.
lug_Latn lug_Latn lug_Latn lug_Latn lug_Latn lug_Latn lug_Latn